АҞӘА, хәажәкыра 9— Sputnik. Бадраҟ Аҩӡба. Аԥсны Адәныҟатәи аускәа рминистрра аҟны имҩаԥысит ашәарҭадареи аҭышәынтәалареи рзы Женеватәи аиҿцәажәарақәа 43-тәи рраунд алагаанӡа заанаҵтәи аиԥылара.
Даур Ақаҩба иажәақәа рыла, иҟоуп агәыӷра Женеватәи аиҿцәажәарақәа рҳәаақәа ирҭагӡаны амч ахамырхәаразы аҳәамҭа рыдаркылап ҳәа.
"Аԥсныи Қырҭтәылеи рыбжьара амч ахамырхәаразы аҳәамҭа аицрыдкылара акырӡа ҳазааигәоуп. Уи ус шакәу егьырҭ аиԥыларақәа иаҳдырбеит", — иҳәеит Даур Ақаҩба.
Аиҿцәажәарақәа аицхантәаҩы Таиво Клаар иазгәаиҭеит, иааиуа Женеватәи аиҿцәажәарақәа, еснагь еиԥш алыҵшәа аманы имҩаԥсыуеит ҳәа.
"Агәыӷра сымоуп, иахьа ҳусураҿы иаҳҭаху, иацхраауа аус азыҳаӡбап ҳәа", — иҳәеит иара.
Европа аполитикатә зҵаарақәа рзы ООН адепартамент аиҳабы Левент Билман иҳәеит Женеватәи аиҿцәажәарақәа рҿы ишьҭыху азҵаара дшаҳаҵгыло.
Ақаҩба иазгәаиҭеит, уаанӡа аганқәа еицырзыманшәалаз ацәажәарақәа шымҩаԥыргазгьы еиқәышаҳаҭны ирызрыдымкылеит амч ахамырхәаразы аҳәамҭа атекст аҵыхәтәантәи авариант.
Кавказ ашәарҭадареи аҭышәынтәалареи рзы Женеватәи аиҿцәажәарақәа 43-тәи рраунд мҩаԥысран иҟоуп хәажәкыра 27-28 рзы.
Женеватәи аиҿцәажәарақәа аартын жьҭаара 15 2008 шықәсазы. Иара иалахәуп атәылақәа: Аԥсны, Қырҭҭәыла, Аахыҵ Уаԥсытәыла.